ฉบับร่าง:โรงเรียนประชาบดี

----
โรงเรียนประชาบดี เป็นโรงเรียนเอกชนการกุศล ประเภทการศึกษาพิเศษ สำนักงานศึกษาธิการจังหวัดนนทบุรี สำนักงานคณะกรรมการส่งเสริมการศึกษาเอกชน สำนักงานปลัดกระทรวงศึกษาธิการ กระทรวงศึกษาธิการ ปัจจุบันตั้งอยู่เลขที่ที่ 78/5 หมู่ 1 ตำบลบางตลาด อำเภอปากเกร็ด จังหวัดนนทบุรี

**ประวัติโรงเรียน**
โรงเรียนประชาบดี เริ่มก่อตั้งขึ้นตั้งแต่ปี พ.ศ. 2513 สถานสงเคราะห์เด็กพิการและทุพพลภาพปากเกร็ด ได้ให้ดำเนินการอุปการะเลี้ยงดูและฟื้นฟูปรับสภาพความพิการของเด็กพิการผู้ด้อยโอกาส เพื่อสามารถช่วยเหลือตนเองให้ได้มากที่สุด และปัจจัยสำคัญที่จะเป็นหนทางนำเด็กพิการไปสู่การพึ่งพาเลี้ยงตนเองได้นั้น คือการศึกษา ซึ่งสถานสงเคราะห์ได้ริเริ่มให้การศึกษาแก่เด็กพิการ ตั้งแต่ยังไม่เป็นรูปธรรม เนื่องจากปัญหาอุปสรรคทั้งในด้านตัวเด็กพิการ ครูผู้สอน และด้านอาคารสถานที่ สำหรับปัญหาในตัวเด็กพิการ ได้แก่ สภาพความพิการของเด็กสถานสงเคราะห์ ส่วนใหญ่เป็นลักษณะพิการซ้ำซ้อน และช่วยเหลือตนเองไม่ได้ ทั้งนี้เนื่องจากขาดการส่งเสริมให้มีพัฒนาการที่ถูกต้อง สำหรับปัญหาด้านครูที่สถานสงเคราะห์ เป็นครูสามัญ ไม่มีความรู้ทางด้านการศึกษาพิเศษสอนเด็กพิการโดยตรง นอกจากนั้นในด้านอาคารสถานที่เรียนยังไม่เอื้ออำนวยต่อสภาพการเรียนการสอนอีกด้วย เช่น สภาพห้องเรียนเป็นเพิงโปร่งไม่มีฝากั้น ต้องใช้โรงจอดรถเป็นห้องเรียน และห้องเรียนกระจัดกระจายไม่เป็นสัดส่วน บางห้องอบอ้าว คับแคบ เป็นอุปสรรคต่อการเรียนของเด็กที่มีสภาพความพิการที่หลากหลาย
ในปี พ.ศ. 2524 สถานสงเคราะห์ ได้ขอความร่วมมือไปยังกองการศึกษาพิเศษ กรมสามัญศึกษา กระทรวงศึกษาธิการ จัดโครงการสอนเด็กพิการและทุพพลภาพ ปากเกร็ด ส่งครูการศึกษาพิเศษ มาช่วยจัดการเรียนการสอนแก่เด็กพิการ ขณะเดียวกันสถานสงเคราะห์ได้ส่งบุคลากรเข้าอบรมหลักสูตรการศึกษาพิเศษ มีผลช่วยให้เด็กพิการได้รับการพัฒนาด้านการศึกษาอย่างเต็มที่ และเด็กพิการได้รับโอกาสพัฒนาความสามารถขั้นเตรียมความพร้อมก่อนเข้าโรงเรียนภายนอกอีกทั้งผู้ที่มีสภาพความพิการอย่างรุนแรงไม่สามารถไปเรียนภายนอกก็ได้รับโอกาสการเรียนการสอนวัดผลความรู้ในสถานสงเคราะห์ด้วย
สถานสงเคราะห์ฯ สามารถแก้ปัญหาด้านเด็กพิการและครูผู้สอนได้แล้ว แต่มีปัญหาด้านอาคารสถานที่ยังเป็นอุปสรรคต่อการเรียนการสอนของเด็กพิการอยู่มาก เนื่องจากสถานสงเคราะห์ขาดงบประมาณในการจัดสร้างอาคารเรียนที่เหมาะสม ดังนั้นในปี พ.ศ. 2526 สถานสงเคราะห์เด็กพิการและทุพพลภาพปากเกร็ด จึงได้จัดทำโครงการสร้างอาคารเรียนภายในสำหรับเด็กพิการในสถานสงเคราะห์ขึ้น โดยมีวัตถุประสงค์เพื่อให้เด็กพิการในสถานสงเคราะห์ ได้มีอาคารที่เหมาะสมกับสภาพความพิการ และเตรียมความพร้อมด้านการเรียนก่อนที่จะออกไปเรียนยังโรงเรียนภายนอก สำหรับงบประมาณในการจัดสร้างอาคารในระยะแรกเป็นเงินๆ ประมาณสามล้านบาท สถานสงเคราะห์ได้ดำเนินการรณรงค์หาเงินบริจาคจากผู้มีจิตศรัทธา ตั้งแต่ปี พ.ศ. 2528 เป็นต้นมา โดยมีผู้มีจิตศรัทธาสร้างสานความฝันสำหรับอาคารเรียนเด็กพิการ จากทุกฝ่ายทั้งภาครัฐและเอกชน เริ่มจากสถานสงเคราะห์ได้จัดทำระฆังเซรามิคเพ้นท์ โดยฝีมือเด็กพิการออกจำหน่ายใบละยี่สิบบาทมีคำเชิญชวนด้วยบทกลอนจากใจเด็กพิการจารึกอยู่ข้างกล่องระฆังนี้
                              เสียงระฆัง        ดังสัญญาณ     การศึกษา
                              ส่งสัญญาณ     ความเมตตา     คือการให้
                              สละทรัพย์       ซื้อระฆัง          ให้ดังไกล
                              เพื่อช่วยให้       พวกหนูนี้         มีโรงเรียน
ไฟล์:เจ้าหญิงแอนน์ วางศิลาฤกษ์.jpg|thumb|เจ้าหญิงแอนน์ พระราชกุมารี แห่งสหราชอาณาจักร วางศิลาฤกษ์อาคารเรียนโรงเรียนประชาบดี
ในการนี้ผู้มีจิตศรัทธาให้ความร่วมมือสนับสนุนช่วยนำไปจำหน่ายจำนวนมากเกินความคาดหมาย ประกอบกับมีผู้ร่วมกันจัดทอดผ้าป่าสามัคคีหารายได้สมบททุนสร้างอาคารเรียนจากคณะรวมน้ำใจ ผู้มีจิตศรัทธาบางท่านได้อนุเคราะห์รวบรวมเงินจากคนไทยในสหรัฐอเมริกาส่งมาช่วยเหลือ และอีกหลายท่าน สร้างความปลาบปลื้มที่ความกรุณาหลั่งไหลเข้ามาสู่เด็กพิการในสถานสงเคราะห์
ในวันที่ 17 พฤศจิกายน 2530 เริ่มการวางศิลาฤกษ์อาคารเรียนโรงเรียนประชาบดี โดยเจ้าหญิงแอนน์ พระราชกุมารี แห่งสหราชอาณาจักร
ไฟล์:สมเด็จพระเทพรัตนราชสุดาฯ เสด็จพระราชดำเนินทรงเปิดอาคารเรียน.jpg|thumb|สมเด็จพระเทพรัตนราชสุดาฯ สยามบรมราชกุมารี เสด็จพระราชดำเนินทรงเปิดอาคารเรียนโรงเรียนประชาบดี
พิธีเปิดอาคารเรียนโรงเรียนประชาบดี
แต่เนื่องจากความต้องการที่จะเป็นโรงเรียนเตรียมความพร้อมสำหรับเด็กพิการที่สมบูรณ์ เป็นแห่งแรกของกรมประชาสงเคราะห์ จึงได้มีการศึกษาข้อมูลเพิ่มเติม เพื่อหาข้อสรุปในการจัดการเรียนการสอนเพื่อให้แบบอาคารที่เหมาะสม และเอื้อประโยชน์กับสภาพความพิการของเด็กในสถานสงเคราะห์ให้ได้มากที่สุด จึงไม่มีการปรับปรุงแบบอาคารและในขณะเดียวกันราคาวัสดุก่อสร้างอาคารเรียนปรับตัวสูงขึ้นถึงเจ็ดล้านห้าแสนบาท จึงต้องมีการรณรงค์หาเงินบริจาคเพื่อสมทบทุนเพิ่มเติมจนครบ การก่อสร้างโรงเรียนจึงเริ่มก่อสร้างในปี พ.ศ. 2534 โดยสถานสงเคราะห์ฯ ได้รับความร่วมมือจากมูลนิธิสงเคราะห์และฟื้นฟูสมรรถภาพเด็กพิการ ในการก่อสร้างและการตกแต่งภายในอาคารจึงแล้วเสร็จในปี พ.ศ. 2536 รวมระยะเวลาในการเพียรพยายามสร้างโรงเรียนเตรียมความพร้อมเด็กพิการแห่งนี้ถึง 9 ปี
ในวันที่ 2 กันยายน 2536 สมเด็จพระเทพรัตนราชสุดา เจ้าฟ้ามหาจักรีสิรินธร รัฐสีมาคุณากรปิยชาติ สยามบรมราชกุมารี เสด็จพระราชดำเนินทรงเปิดอาคารเรียนโรงเรียนประชาบดี และได้ทำการเปิดบริการแก่เด็กพิเศษทุกประเภท ในสถานสงเคราะห์ต่างๆใกล้เคียง พร้อมทั้งเด็กพิเศษในชุมชนใกล้เคียง โดยจัดการศึกษาให้กับนักเรียนเป็น 2 ระดับ คือ ปฐมวัยและประถมศึกษา โดยเฉพาะนักเรียนระดับประถมศึกษาได้ประสานกับโรงเรียนประชาสงเคราะห์บ้านปากเกร็ด
ในปี พ.ศ. 2544 กรมประชาสงเคราะห์มีความประสงค์จะโอนภารกิจด้านการศึกษาให้กับกรมสามัญศึกษา กระทรวงศึกษาธิการ จึงได้แต่งตั้งคณะกรรมการการศึกษาหาแนวทางและรูปแบบสำหรับการจัดตั้งโรงเรียนเพื่อดำเนินการ แต่เนื่องจากโรงเรียนประชาบดี ไม่ได้จัดตั้งเป็นโรงเรียน กรมพัฒนาสังคมและสวัสดิการ (กรมประชาสงเคราะห์) จึงได้ดำเนินการจัดตั้งเพื่อให้ถูกต้องตามกฎหมาย
ในปี พ.ศ. 2548 ในวันที่ 6 พฤษภาคม 2548 โรงเรียนประชาบดีได้รับอนุญาต ให้จัดตั้งเป็นโรงเรียนเอกชน มาตรา 15 (3) ประเภทสามัญศึกษา โดยใช้ชื่อว่า “โรงเรียนประชาบดี” ตั้งอยู่เลขที่ 78/5 ซอยติวานนท์ – ปากเกร็ด 1 หมู่ 1 ตำบลบางตลาด อำเภอปากเกร็ด จังหวัดนนทบุรี เปิดสอนระดับปฐมวัย ถึงประถมศึกษา เปิดทำการสอนตั้งแต่ เวลา 08.30 ถึง 16.30 นาฬิกา พักกลางวันตั้งแต่ 12.00 ถึง 13.00 นาฬิกา บริเวณโรงเรียนมีเนื้อที่จำนวน 2 ไร่ 95 ตารางวา ใช้หลักสูตรแกนกลางการศึกษาขั้นพื้นฐาน ของกระทรวงศึกษาธิการ รับนักเรียนได้ไม่เกิน 240 คน จำนวน 9 ห้องเรียน รับนักเรียนประเภทไป - กลับ อายุ 5 – 15 ปี ในหนึ่งปีการศึกษา แบ่งภาคเรียนออกเป็น 2 ภาค ภาคต้นตั้งแต่ 16 พฤษภาคม ถึง 10 ตุลาคม ภาคปลายตั้งแต่ 1 พฤศจิกายน ถึง 31 มีนาคม วันหยุดประจำสัปดาห์ วันเสาร์ - อาทิตย์ โรงเรียนเปิดทำการสอนตั้งแต่ปีการศึกษา 2548

**สัญลักษณ์ประจำโรงเรียน**

**ตราสัญลักษณ์ประจำโรงเรียน**
ตราโรงเรียนประชาบดี
ตราของโรงเรียน เป็นแบบรูปวงกลมวงซ้อนกันระหว่างเส้นรอบวงของวงกลมทั้งสอง ด้านบนมีชื่อ “โรงเรียนประชาบดี” และด้านล่างเป็นชื่อ “อำเภอปากเกร็ด จังหวัดนนทบุรี” เป็นที่ตั้งของโรงเรียนภายในวงกลมเป็นลายโปร่งมีสัญลักษณ์ พระประชาบดี ซึ่งเป็นตราสัญลักษณ์ของกรมพัฒนาสังคมและสวัสดิการ อันเป็นสิ่งศักดิ์สิทธิ์ และเป็นศูนย์รวมจิตใจของข้าราชการ เจ้าหน้าที่ ครู นักเรียน และผู้ปฏิบัติงาน

**รายนามครูใหญ่และผู้อำนวยการโรงเรียนประชาบดี**

**ศิษย์เก่าที่มีชื่อเสียง**
นางสาวอรวรรณ ฉิมแป้น นักกีฬากรีฑาพาราลิมปิกทีมชาติไทย

**อ้างอิง**

**แหล่งข้อมูลอื่น**
  เว็บไซต์โรงเรียนประชาบดี-  โรงเรียนประชาบดี ที่เฟซบุ๊ก